Πήρε το ντέρμπι, δεν αφήνει την κορυφή!



Ο Ολυμπιακός «καθάρισε» με τα γκολ των Σεμέδο (9’) και Καμαρά (77’) την ΑΕΚ στο «Γ. Καραϊσκάκης» και παρέμεινε αφεντικό της Super League 1, αφού διατηρήθηκε στην πρώτη θέση και στο +2 από τον ΠΑΟΚ. Στην 5η θέση και στο -8 από την κορυφή οι «κιτρινόμαυροι».



Συνολικά ανώτεροι οι «ερυθρόλευκοι», αλλά ξέμειναν από τρεξίματα στο δεύτερο μέρος, δείχνοντας ότι τους έλειψε η φρεσκάδα και κινήθηκαν πιο χαμηλά από τα δικά τους στάνταρ. Το «πάλεψε» το παιχνίδι η Ένωση, αλλά η έλλειψη ποιότητας και ίσως η ατολμία της να της στέρησαν κάτι θετικό.



Έπειτα από χρήση VAR, δεν μέτρησε τέρμα του Ελ Αραμπί στο 26’, σε φάση που Τσιντώτας και Βράνιες έκαναν «δώρο» την μπάλα στον 32χρονο φορ, με τον Ζόρζε Σόουζα να δίνει φάουλ για το χέρι του Γκιγέρμε στο ξεκίνημα της φάσης.



Πως ξεκίνησαν

Με ενισχυμένο κέντρο (αφού απουσίασε πάλι ο Βαλμπουενά), το οποίο είχε Γκιγέρμε, Μπουχαλάκη και Καμαρά, όπως και με την Μπάγερν, παρέταξε τον Ολυμπιακό ο Πέδρο Μαρτίνς, ο οποίος άφησε στον πάγκο τον Μασούρα και έβαλε τον Σουντανί στη θέση του. Ο Σα ήταν στα δοκάρια, ο Τσιμίκας αριστερά, ο Ομάρ δεξιά και ο Σεμέδο είχε τον Αβραάμ Παπαδόπουλο παρτενέρ αυτήν τη φορά. Ο Ποντένσε σταθερά δεξιά και ο Ελ Αραμπί διατηρήθηκε στην κορυφή.







Ο Νίκος Κωστένογλου παρέταξε την ΑΕΚ με αρκετά επιθετικό σχήμα. Αφού πέραν των… αναμενόμενων, Λιβάγια και Ολιβέιρα, ο Αλμπάνης και ο Ντέλετιτς βρέθηκαν στο αρχικό σχήμα. Ο Τσιντώτας ήταν στο τέρμα, ο Λόπες αριστερά, ο Μπακάκης δεξιά και οι Τσιγκρίνσκι-Βράνιες τα δύο στόπερ. Ο Σιμόες με τον Γαλανόπουλο ήταν το δίδυμο στα χαφ.





Το ματς

Με ξεκάθαρες προθέσεις μπήκαν οι δύο «μονομάχοι» στην αναμέτρηση. Ο Ολυμπιακός επιδίωξε να κάνει ένα δυνατό ξεκίνημα, έχοντας και την ώθηση (όπως ισχύει σε αυτές τις περιπτώσεις) τη δύναμη της έδρας και θέλησε να στριμώξει με το «καλημέρα» τον αντίπαλό του, έχοντας πολύ ψηλά τις γραμμές του. Ίσως και υπερβολικά ψηλά. Από την άλλη η ΑΕΚ, θέλησε να μείνει πίσω στην αρχή, να προστατέψει την άμυνά της, ώστε να περάσει χωρίς απώλειες το πρώτο διάστημα. Με σκοπό να δημιουργήσει προβλήματα στην κόντρα στα πρώτα λεπτά. Μάλιστα, ήταν αυτή που έκανε την πρώτη επικίνδυνη επίθεση. Ωστόσο, ο Σεμέδο «θυσίασε» στο 2’ μια κίτρινη κάρτα με φάουλ από τα αριστερά σε μπούκα του Αλμπάνη.







Η ομάδα που πέτυχε τον πρώτο της στόχο ήταν αυτή του Πειραιά, αφού έκανε το 1-0 στο 9’, όταν ο Ελ Αραμπί έστρωσε μέσα στην περιοχή στον Σουντανί που έπιασε σουτ και ο Σεμέδο σιγούρεψε το γκολ με προβολή. Πλέον είχε προβάδισμα, αγωνιστικό και ψυχολογικό, ενώ οι «κιτρινόμαυροι» έπρεπε να… κυνηγήσουν, αλλά και να απορροφήσουν τους «κραδασμούς» από την πίεση που επρόκειτο να δεχθούν. Οι Πειραιώτες συνέχισαν στο ίδιο και σε λίγο καλύτερο τέμπο μετά το τέρμα, δίχως να καταφέρουν να φτιάξουν κλασική ευκαιρία στα επόμενα λεπτά. Οι «κιτρινόμαυροι» σταδιακά ανέβηκαν. Σε απόδοση, αλλά και σε μέτρα στον αγωνιστικό χώρο και έγιναν πιο επικίνδυνοι.



Με τον Ολιβέιρα να δίνει το έναυσμα για αντεπίθεση, με ουσιαστικά προσωπική ενέργεια σε μονομαχία με τον Αβραάμ, αλλά είδε τον Σα στο 16’ να προστατεύει την κλειστή του γωνία, κρατώντας το «μηδέν». Όπως και με τον Ντέλετιτς στο 21ο λεπτό. Ενδιάμεσα έγινε, ωστόσο, η πιο επικίνδυνη στιγμή της ΑΕΚ. Αλλά ο Λόπες, όντας σε θέση φορ, δεν έκανε καλό κοντρόλ μέσα στην περιοχή στο γύρισμα του Αλμπάνη. Αν το είχε κάνει, ίσως υπήρχε ισοφάριση. Αυτό ήταν ξεκάθαρα το καλύτερο διάστημα των φιλοξενούμενων στο πρώτο μέρος. Ο Ολυμπιακός δεν έπαθε ζημιά σε αυτό το σημείο και συνολικά είχε τον έλεγχο της κατάστασης. Πανηγύρισε δεύτερο γκολ, αλλά δεν το… πέτυχε. Ο Ελ Αραμπί δεν παράτησε τη φάση σε γέμισμα του Καμαρά με ψαλιδάκι και οι Τσιντώτας-Βράνιες, του έκαναν «δώρο» την μπάλα, αφού δεν συνεννοήθηκαν καλά, σε μια φάση που θύμισε το «τρακάρισμα» Χιώτη-Φερούζεμ το 2002. Μετά από χρήση VAR, ο Πορτογάλος υπέδειξε φάουλ για χέρι του Γκιγέρμε στο ξεκίνημα, λίγο πριν το γέμισμα του. Η άστοχη κεφαλιά του Ελ Αραμπί και το σουτ του Γκιγέρμε δεν ανησύχησαν τον αντίπαλο τερματοφύλακα, αλλά και αυτό του Ολιβέιρα τον Σα. Αν και η επίθεση ήταν με καλές προϋποθέσεις.



Ίδιο ήταν το σκηνικό στο ξεκίνημα του δεύτερου μέρους. Ο Ολυμπιακός βγήκε μπροστά με στόχο ένα γρήγορο γκολ και η ΑΕΚ… παραμόνευε. Όπως ο Ολιβέιρα, που κέρδισε τις κόντρες στο 48', αλλά ο Σα του χάλασε τα σχέδια με την έξοδό του, ενώ στη συνέχεια ο Ομάρ (49’) νικήθηκε από τον Τσιντώτα, που έκλεισε τη γωνία του. Η υπεροχή του Ολυμπιακού συνεχίστηκε, αλλά σταδιακά άρχισε να ξεμένει από δυνάμεις, δίνοντας περιθώρια στους φιλοξενούμενους για κάτι καλό. Ειδικά, μετά την είσοδο του Σιμάο έγινε πιο επιθετική η ομάδα του Κωστένογλου και ο Πορτογάλος θα μπορούσε να κάνει κάτι καλύτερο στο 62’, αν δεν του έβαζε την κόντρα ο Παπαδόπουλος σε πολύ γεμάτο σουτ που έστειλε την μπάλα λίγο πάνω από τα δοκάρια του Σα.







Ο Καμαρά δοκίμασε δύο φορές (62’, 69’) το πόδι του, δίχως επιτυχία και η τρίτη ήταν… φαρμακερή, αφού στο 77’ εκτέλεσε τον Τσιντώτα με δυνατό σουτ, που κατέληξε στο δεξί παραθυράκι του Έλληνα πορτιέρε. Η ΑΕΚ που νωρίτερα είχε πάρει πολλά μέτρα στο «Γ. Καραϊσκάκης» και ο Ολυμπιακός την περίμενε, χωρίς η Ένωση να φτιάξει κλασική ευκαιρία, αλλά πατούσε καλύτερα στον αγωνιστικό χώρο. Πάντως, δεν έδειξε να έχει αυτοπεποίθηση (ίσως και την απαραίτητη ποιότητα) στην τελική προσπάθεια. Μετά το 2-0 ουσιαστικά, δεν έγιναν πολλά-πολλά. Οι Πειραιώτες έπαιξαν με τον χρόνο, πάγωσαν τον ρυθμό και ουσιαστικά δεν κινδύνεψαν, με την ΑΕΚ να δείχνει ότι δεν έκρυβε άσους στο μανίκι, με αποτέλεσμα να βγάλει και νεύρα στον αγωνιστικό χώρο, βοηθώντας τους «ερυθρόλευκους» να πετύχουν τον στόχο τους.







Οι συνθέσεις



Ολυμπιακός (Πέδρο Μαρτίνς): Σα, Τσιμίκας, Παπαδόπουλος, Σεμέδο, Ελαμπντελαουί, Γκιγέρμε, Μπουχαλάκης (89' Λοβέρα), Καμαρά, Ποντένσε, Σουντανί (60' Μασούρας), Ελ Αραμπί (72' Γκερέρο).



Στον πάγκο των Πειραιωτών έμειναν: Αλέν, Μεριά, Γκασπάρ και Ραντζέλοβιτς



ΑΕΚ (Νίκος Κωστένογλου): Τσιντώτας, Λόπες, Βράνιες, Τσιγκρίνσκι, Μπακάκης, Γαλανόπουλος (58' Σιμάο), Σιμόες, Ντέλετιτς (66' Βέρντε), Αλμπάνης (72' Γιακουμάκης), Λιβάγια, Ολιβέιρα.



Στον πάγκο έμειναν: Αθανασιάδης, Οικονόμου, Παουλίνιο, Κρίστιτσιτς



Διαιτητής: Ζόρζε Σόουζα (Πορτογαλία), Βοηθοί: Αλβάρο Μεσκίτα και Νούνο Μάνσο. Τέταρτος διαιτητής: Εμανουήλ Σκουλάς (Θεσσαλία) - VAR: Βασίλης Φωτιάς, AVAR: Βασίλης Νικολακάκης.





